醉醒子以為男女小運皆由時生而行之，逆順亦以年定。如陽命陽年甲子時生墮地，即行乙丑，二歲丙寅，一位一年，周而復始，陰命陽年逆行亦然。嘗試用之屢驗，亦要與大運及柱中用神日主較量吉凶。童限未交大運，專用此法；行死絕煞旺之宮，必有危難。先詳八字衰旺喜忌，然後以此參之，蔑不中矣。今之談命者只以大運為用，殊不知小運亦有緊關。大運雖吉，其小運不通，未可便言吉利；大運雖凶，其小運卻吉，未可便作凶推。此小運又名：「行年」，不可不究。